Broj: 711-I-299-P-327-19/23-19-21

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 98/19., u daljnjem tekstu: ZSSI), **u predmetu dužnosnika Joze Vranješa, zamjenika gradonačelnika Grada Makarske do 3. lipnja 2021. i Joska Roščića, općinskog načelnika Općine Baška Voda,** na 151. sjednici, održanoj 10. prosinca 2021., donosi sljedeću

**ODLUKU**

1. **Istovremenim obnašanjem dužnosti zamjenika gradonačelnika Grada Makarske i funkcije člana Nadzornog odbora trgovačkog društva Vodovod d.o.o. od 22. ožujka 2018. do 2. prosinca 2019., odnosno predsjednika Nadzornog odbora od 17. travnja 2018. do 2. prosinca 2019. dužnosnik Joze Vranješ, zamjenik gradonačelnika Grada Makarske do 3. lipnja 2021., počinio je povredu članka 14. stavka 1. ZSSI-a.**
2. **Obustavlja se postupak za odlučivanje o sukobu interesa** **protiv dužnosnika protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 2. stavka 2. alineje 2. ZSSI-a, koja proizlazi iz zapošljavanja na radnom mjestu Rukovoditelja tehničkog sektora u trgovačkom društvu Vodovod d.o.o. koje se, uz ostalo, financira i iz proračuna Grada Makarske, kao i zbog toga što je kao član/predsjednik Nadzornog odbora tog trgovačkog društva bio neposredno nadređen direktoru koji ga je i zaposlio na navedenom radnom mjestu, slijedom čega** **se osnovano može smatrati da privatni interes dužnosnika utječe na njegovu nepristranost u obavljanju javne dužnosti.**
3. **Istovremenim obnašanjem dužnosti općinskog načelnika Općine Baška Voda i obavljanjem funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013. do dana donošenja ove odluke dužnosnik Josko Roščić počinio je povredu članka 14. stavka 1. ZSSI-a.**
4. **Obustavlja se postupak za odlučivanje o sukobu interesa** **protiv dužnosnika** **Joska Roščića, općinskog načelnika Općine Baška Voda, zbog moguće povrede članka 2. stavka 2. alineje 2. ZSSI-a, koja proizlazi iz okolnosti što je na Skupštini trgovačkog društva Vodovod d.o.o., 22. ožujka 2018., sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri, te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.**
5. **Sudjelovanjem u odlučivanju na sjednici Predstavnika Skupštine društva 22. ožujka 2018. o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joska Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora istog društva, bez prijedloga Općinskog vijeća Općine Baška Voda dužnosnik Josko Roščić, općinski načelnik Općine Baška Voda, počinio je povredu članka 15. stavka 2. ZSSI-a.**
6. **Za povredu ZSSI-a, opisanu pod točkom I. izreke ove Odluke, dužnosniku Jozi Vranješu, izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
7. **Za povredu ZSSI-a, opisanu pod točkom III. izreke ove Odluke, dužnosniku Josku Roščiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 103. sjednici, održanoj 23. listopada 2020.g. pokrenulo postupak protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva Vodovod d.o.o. od 22. ožujka 2018. do 2. prosinca 2019., odnosno predsjednika Nadzornog odbora od 17. travnja 2018. do 2. prosinca 2019., kao i zbog moguće povrede članka 2. stavka 2. alineje 2. ZSSI-a, koja proizlazi iz zapošljavanja na radnom mjestu Rukovoditelja tehničkog sektora u trgovačkom društvu Vodovod d.o.o. koje se, uz ostalo, financira i iz proračuna Grada Makarske, kao i zbog toga što je kao član/predsjednik Nadzornog odbora tog trgovačkog društva bio neposredno nadređen direktoru koji ga je i zaposlio na navedenom radnom mjestu, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Na istoj sjednici Povjerenstvo je pokrenulo postupak za odlučivanje o sukobu interesa protiv dužnosnika Joska Roščića, općinskog načelnika Općine Baška Voda, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013., kao i zbog moguće povrede članka 2. stavka 2. alineje 2. ZSSI-a, koja proizlazi iz okolnosti što je na Skupštini trgovačkog društva Vodovod d.o.o., 22. ožujka 2018., sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri, te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Povjerenstvo je također, na istoj sjednici pokrenulo postupak protiv dužnosnika Joska Roščića, općinskog načelnika Općine Baška Voda, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik u svojstvu člana Skupštine trgovačkog društva Vodovod d.o.o. sudjelovao u odlučivanju na sjednici Predstavnika Skupštine društva 22. ožujka 2018. o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joska Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora istog društva, bez prijedloga Općinskog vijeća Općine Baška Voda.

Dužnosnik Joze Vranješ dostavio je u propisanom roku Povjerenstvu očitovanje u kojem je naveo da su Grad Makarska kao i ostale Općine makarskog primorja, a koje su vlasnici trgovačkog društva Vodovod d.o.o. Makarska, postupale sukladno Zakonu o lokalnim izborima ( NN 144/12, 121/16, 98/19, 42/20, 144/20)**,** članku 89, te su dugi niz godina imenovale za članove Nadzornog odbora trgovačkog društva Vodovod d.o.o. Makarska dužnosnike uvažavajući činjenicu da niti jedna općina i Grad Makarska kao osnivači nemaju pojedinačno u vlasništvu većinski dio trgovačkog društva Vodovod d.o.o. Makarska, čime se u potpunosti poštivao prethodno navedeni Zakon, dok iz navoda Povjerenstva očito proizlazi da su Zakon o lokalnim izborima i ZSSI u konkretnom slučaju u suprotnosti.

Dužnosnik ističe da povredom članka 14. stavka 1. ZSSI-a nije pričinjena nikakva materijalna šteta trgovačkom društvu, s obzirom da za njegov rad u nadzornom odboru nije isplaćivana nikakva naknada te da više od godinu dana nije član Nadzornog odbora, pa u tom smislu predlaže da mu se izrekne opomena opomenu.

Točku II. odluke Povjerenstva obveznik u cijelosti osporava kao neosnovanu navodeći kako u trenutku donošenja odluke o odabiru kandidata za radno mjesto Rukovoditelja tehničkog sektora nije bio član Nadzornog odbora istog društva, te da je od 18.07.2019.godine, dakle, već šest mjeseci prije zapošljavanja u trgovačkom društvu Vodovod d.o.o., na snazi bio Zakon o vodnim uslugama (NN 66/19), u kojem Zakonu je člankom 26. propisano da se direktor i zamjenik direktora imenuju ili biraju na razdoblje od četiri godine i to dvostrukom većinom iz članka 24. stavka 3. ovoga Zakona, odnosno većinom iz članka 24. stavka 4. ovoga Zakona pod pretpostavkama iz toga stavka.

Dužnosnik pojašnjava da citirano znači da je u trenutku natječaja za radno mjesto bila na snazi Zakonska odredba temeljem koje direktora bira i razrješava Skupština društva, kojoj direktor odgovara, a ne kao prije Nadzorni odbor.

Nadalje dužnosnik navodi da prilikom zapošljavanja na radnom mjestu u trgovačkom društvu Vodovod d.o.o. nije povrijeđen članak 2. stavak 2. alineje 2. ZSSI-a, jer nije mogao, niti je utjecao na izbor direktora društva, s obzirom da je to pravni posao kojeg donosi kvalificirana većina u Nadzornom odboru, a prilikom odabira direktora društva nitko nije osporavao izbor direktora te je isti izabran jednoglasno. Osim toga, izbor na radno mjesto rukovoditelja tehničkog sektora proveo se također po zakonu kada je na javnom natječaju izabran kao najbolji kandidat te nije bilo nikakve potrebe za utjecaj na direktora društva, niti je ona bila moguća u situaciji kada Nadzorni odbor, obzirom na novine temeljem Zakona o vodnim uslugama, više ne odlučuje o imenovanju i razrješenju istog. Objava natječaja i bodovanje kandidata je izvršeno temeljem Pravilnika o kriterijima za izbor osoba s kojom će se zasnovati radni odnos naziv službenog lista broj 514/2016, a koji je na snazi od 7.4.2016., dakle, primjenjivani Pravilnik na snazi je bio više od godinu dana prije početka njegovog dužnosničkog mandata, a više od tri godine prije prijave na radno mjesto.

Dužnosnik u svom očitovanju ističe da nije odabran najbolji kandidat zbog svog položaja zamjenika gradonačelnika, već zbog svojih kvalifikacija i najvećeg broja bodova temeljem Pravilnika o kriterijima za izbor osoba s kojom će se zasnovati radni (koji Pravilnik je donesen za vrijeme drugog direktora i drugog Nadzornog odbora društva Vodovod d.o.o. Makarska). Na izbor na radno mjesto rukovoditelja tehničkog sektora nitko se nije žalio pa smatra da je očito da je natječaj proveden sukladno zakonu. Radno mjesto rukovoditelj tehničkog sektora je izvršilačka izvršno, a ne upravljačko radno mjesto koje je podređeno direktoru društva pa samim time na njega ne može ni utjecati.

U odnosu na dio odluke Povjerenstva u kojoj se navodi mogućnost kolizije uloga, odnosno privatnog i javnog interesa, pri kojoj dužnosnik ima ovlast donositi odluke pri zasnivanju poslovnih odnosa, odnosno dodjeli financijskih sredstava za financiranje vodnog gospodarstva trgovačkom društvu u kojem se zaposlio, dužnosnik ističe da Vodovod d.o.o. nije pravna osoba u privatnom vlasništvu, već javni isporučitelj vodnih usluga, koji obavlja javnu djelatnost dodijeljenu Zakonom te isto ne može obavljati drugu djelatnost.

Također ističe da nije točan navod da Grad Makarska na bilo koji način dodjeljuje financijska sredstva Vodovodu d.o.o. Makarska, niti da bi bilo koja druga jedinica lokalne samouprave bila dodijelila financijska sredstva Vodovodu d.o.o., niti je to moguće. Ističe kako je navedeno lako provjeriti uvidom u poslovne knjige Vodovoda d.o.o., jer je sukladno Zakonu o financiranju vodnog gospodarstva (NN 153/09, 90/11, 56/13, 154/14 , 119/15, 120/16, 127/17, 66/19) „vodno gospodarstvo" definirano kao djelatnost upravljanja vodama, djelatnost detaljne melioracijske odvodnje, navodnjavanja i vodne usluge, odnosno od svega navedenog Vodovod d.o.o. može obavljati samo djelatnost vodnih usluga. Naime, navodi da su Zakonom o vodnim uslugama (NN 66/19), člankom 3.toč.20. vodne usluge definirane kao usluge javne vodoopskrbe i javne odvodnje, dok je odredbom članka 11. istog Zakona propisano da djelatnost vodnih usluga obavljaju javni isporučitelji vodnih usluga (Vodovod d.o.o. u konkretnom slučaju.)

Dužnosnik u očitovanju nadalje navodi da je člankom 13. istog Zakona propisano da javni isporučitelj vodnih usluga ne može obavljati druge djelatnosti, osim vodnih usluga, dok je odredbom članka 42. Zakona o vodnim uslugama propisano da su sredstva cijene vodnih usluga prihod isporučitelja vodnih usluga, a obveznik plaćanja je korisnik vodnih usluga. Isporučitelj vodne usluge svoje poslovanje financira iz cijene vodne usluge - koju isporučuje i koja mu je jedina djelatnost, a ne financiranjem od strane jedinice lokalne samouprave, a odredbom članka 43. Zakona o vodnim uslugama propisano je da visinu cijene vodnih usluga odlukom određuje isporučitelj vodnih usluga (odluka o cijeni vodnih usluga) te da Vlada Republike Hrvatske uredbom propisuje metodologiju za određivanje cijene vodnih usluga.

Zaključno dužnosnik navodi da je Uredbom o najnižoj osnovnoj cijeni vodnih usluga i vrsti troškova koje cijena vodnih usluga pokriva (NN 112/10) propisano je da je “najniža osnovna cijena vodnih usluga“ osnovna cijena vodnih usluga koja osigurava puni povrat troškova od vodnih usluga, osim troškova gradnje komunalnih vodnih građevina, a izračunava se prema izrazu iz članka 3. ove Uredbe. Dakle, iz svega prethodnog je nedvojbeno, a što je zakonska obveza, da se poslovanje isporučitelja vodnih usluga mora financirati iz cijene vodnih usluga a nikako sufinanciranjem od strane bilo koga, te ponavlja da je isto lako provjeriti uvidom u poslovne knjige Vodovoda d.o.o. te utvrditi da Grad Makarska ni druga jedinica lokalne samouprave na bilo koji način nisu dodijelili sredstva za poslovanje istom

Dužnosnik Josko Roščić dostavio je u propisanom roku Povjerenstvu očitovanje u kojem je naveo kako nije primio nikakvu naknadu za svoj rad što se može i provjeriti u trgovačkom društvu, kao i da nikada nije sudjelovao u imenovanju njegovog „zeta", Joze Vranješa u Nadzorni odbor, jer je isti predložen i imenovan od „druge" jedinice lokalne samouprave, Grada Makarske te kako isti u vrijeme imenovanja nije bio njegov ,“zet“.

Dužnosnik također navodi da je Općina Baška Voda osnivač i suvlasnik trgovačkog društva „Vodovod d.o.o." s udjelom od oko 19% vrijednosti društva. Općinsko vijeće Općine Baška Voda društvo je proglasilo od izuzetne važnosti te je tako i član tijela društva kao i ostale njegove kolege načelnici iz susjednih općina.

Dužnosnik navodi, da ukoliko je pogriješio, nije to učinio namjerno te ujedno izjavljuje da nikada, a i dok je bio i u drugim nadzornim odborima ili tijelima (PP Biokovo, Dječje Selo) nije uzimo nikakvu naknadu, što se također možete provjeriti.

Obveznik zaključno navodi da prijave, koje se pišu protiv njega uvredljive, pri čemu su njegove kolege na istim funkcijama (BRELA, Tučepi, Gradac) izostavljene, dok se on samo trudio da napravi dobro" Vodovodu d.o.o." i jedinici lokalne samouprave koju zastupa te da nije sudjelovao u nikakvim nezakonitim radnjama ili bilo kakvoj šteti

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga su i dužnosnici Joze Vranješ i Josko Roščić povodom obnašanja dužnosti zamjenika gradonačelnika Grada Makarske i općinskog načelnika Općine Baška Voda obvezni postupati sukladno odredbama ZSSI-a.

Uvidom u Registar dužnosnika utvrđeno je da Josko Roščić obnaša dužnost općinskog načelnika Općine Baška Voda u mandatima 2013. – 2017., 2017. – 2021., te 2021. – 2025., odnosno od 24. svibnja 2013. do danas, kao i da je Joze Vranješ obnašao dužnost zamjenika gradonačelnika Grada Makarske u mandatu 2017. – 2021. do 3. lipnja 2021.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Člankom 15. stavkom 2. propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Povjerenstvo je izvršilo uvid u podatke nadležnog Trgovačkog suda u Splitu te je utvrđeno da je pod matičnim brojem subjekta 060156237 upisano trgovačko društvo Vodovod d.o.o. čiji osnivač su Grad Makarska, Općina Brela. Općina Baška Voda, Općina Podgora, Općina Gradac i Općina Tučepi.

Na zahtjev Povjerenstva Trgovačko društvo Vodovod d.o.o. je dopisom od 2. siječnja 2020. dostavilo očitovanje o članovima Nadzornog odbora Vodovoda d.o.o. Makarska te su kao članovi navedeni: Josko Roščić, Marijan Mravičić, Filip Vidulin, Marin Urlić, Željko Kordić, Marija Leias, Miro Mucić, Mario Vranješ, Marko Raos, Stipe Ursić, Stipe Juranović i Marko Ožić Bebek (upis posljednjeg u sudski registar još nije proveden, ali sukladno odredbi čl. 258. Zakona o trgovačkim društvima mandat članu počinje teći s danom odluke, bez obzira na upis u sudski registar, a sukladno čl. 260. a ostavka člana stupa na snagu s danom podnošenja bez obzira na upis u sudskom registru) te je također navedeno da je Joze Vranješ bio član Nadzornog odbora od 22.3.2018. pa do 2.12.2019., kada je na sjednici Nadzornog odbora dao ostavku ( koja je dostavljena u prilogu dopisa) na mjesto člana, te da za vrijeme obnašanja članstva u Nadzornom odboru nije mu isplaćivana naknada za članstvo.

U prilogu dopisa dostavljen je Zapisnik sa Skupštine društva VODOVOD d.o.o. od 22. ožujka 2018. u koje je izvršen uvid i u kojem je pod točkom 3. dnevnog reda odlučeno o imenovanju članova Nadzornog odbora, a između ostalih bili su predloženi i imenovani Joze Vranješ i Josko Roščić. Na predmetnoj sjednici bio je prisutan Josko Roščić, a navedeno je da je član društva Općina Baška Voda, tj. Josko Roščić, predložio sebe za imenovanje članom Nadzornog odbora.

Uvidom u zapisnik sa 1. sjednice Nadzornog odbora trgovačkog društva Vodovod d.o.o., održane 17. travnja 2018. utvrđeno je da je dužnosnik Joze Vranješ na predmetnoj sjednici izabran za predsjednika Nadzornog odbora istog trgovačkog društva.

Daljnjim dopisom od 9. srpnja 2020. na zahtjev Povjerenstva, Vodovod d.o.o. je dostavio podatke o trenutnim članovima Nadzornog odbora Vodovoda d.o.o. te je navedeno da su članovi iste osobe kao u prošlom očitovanju od 30.12.2019., uz izmjenu da je na prošloj Skupštini društva održanoj 26.6.2020. izabran za člana i Dario Bogut, kao 13.član i predstavnik radnika u Nadzornom odboru.

Popis članova Nadzornog odbora je:

1. Josko Roščić (zamjenik predsjednika),

2. Marijan Mravičić,

3. Filip Vidulin,

4. Marin Urlić,

5. Željko Kordić,

6. Marija Lelas,

7. Miro Mucić,

8. Mario Vranješ,

9. Marko Raos,

10. Stipe Ursić,

11. Stipe Juranović,

12. Marko Ožić Bebek (predsjednik)

13. Dario Bogut

U dopisu se navodi da je na Skupštini društva održanoj 12.12.2019. (nakon što Joze Vranješ više nije bio član Nadzornog odbora od 2.12.2019.) Marko Ožić-Bebek izabran za člana Nadzornog odbora. Predsjednika biraju članovi Nadzornog odbora na prvoj sljedećoj sjednici, a u međuvremenu je poslove predsjednika obavljao zamjenik predsjednika. Istovremeno, Radničko vijeće je provodilo izbore cilj kojih je bilo odabir predstavnika radnika u Nadzornom odboru.

U dopisu se također navodi da je slijedom navedenog, trebalo u sudskom registru, s malim vremenskim razmacima, provesti slijedeće izmjene; ostavka Joze Vranješa - nije član od 2.12.2019., imenovanje Marka Ožića - Bebeka za člana - član od 12.12.2019., upis predsjednika između članova Nadzornog odbora (izabran na sjednici 14.5.2019.) i upis člana kao predstavnika radnika (izabran na sjednici skupštine 26.6.2020.). Obzirom da je trošak svakog upisa u sudski registar preko Javnog bilježnika nekoliko tisuća kuna odlučilo se sve obaviti u istoj prijavi (kako bi nastao trošak samo jedne prijave koja se trebala dogoditi unutar mjesec dana, te obzirom da sukladno odredbi čl. 258. Zakona o trgovačkim društvima mandat članu Nadzornog odbora počinje teći s danom odluke, bez obzira na upis u sudski registar, a sukladno čl. 260. ostavka člana stupa na snagu s danom podnošenja bez obzira na upis u sudskom registru - odnosno čin upisa u sudski registar je samo deklaratoran - nema utjecaja na činjenicu je li ili nije netko član Nadzornog odbora). U dopisu u konačnici navodi da će prijava promjena u sudskom registru sa svim promjenama biti sada podnesena (napominju da mandat započinje i prestaje danom donošenja odluke bez obzira na upis u sudski registar, odnosno Joze Vranješ nije član Nadzornog odbora od 02.12.2019) te ističu činjenica da Joze Vranješ nije niti jednu odluku donio samostalno, već je o istoj glasovao kao jedan od 13 (odnosno 12 članova za vrijeme upražnjenog mjesta predstavnika radnika) članova Nadzornog odbora.

Nadalje je izvršen uvid upodatke nadležnog Trgovačkog suda u Splitu te je utvrđeno da je Joze Vranješ bio upisan kao predsjednik Nadzornog odbora, a Josko Roščić upisan kao član, odnosno zamjenik predsjednika Nadzornog odbora trgovačkog društva Vodovod d.o.o. u kontinuitetu od tijekom cijelog razdoblja obnašanja dužnosti općinskog načelnika sve do danas.

Uvidom u OIB oba dužnosnika naveden u podnesenim izvješćima o imovinskom stanju i OIB osoba upisanih kao predsjednika i zamjenika predsjednika Nadzornog odbora trgovačkog društva Vodovod d.o.o. utvrđeno je da je riječ o istoj osobi.

Slijedom svega navedenoga, Povjerenstvo je iz prikupljenih podataka i dokumentacije nedvojbeno utvrdilo da je dužnosnik Joze Vranješ istovremeno uz obnašanje dužnosti zamjenika gradonačelnika Grada Makarske obavljao funkcije člana Nadzornog odbora trgovačkog društva Vodovod d.o.o. od 22. ožujka 2018. do 2. prosinca 2019., odnosno predsjednika Nadzornog odbora od 17. travnja 2018. do 2. prosinca 2019., čime je počinio je povredu članka 14. stavka 1. ZSSI-a.

Također, Povjerenstvo je iz prikupljenih podataka i dokumentacije nedvojbeno utvrdilo da je dužnosnik Josko Roščić istovremeno uz obnašanje dužnosti općinskog načelnika Općine Baška Voda obavljao i funkcije člana i zamjenika predsjednika Nadzornog odbora trgovačkog društva Vodovod d.o.o. od 24. svibnja 2013. do dana donošenja ove odluke, čime je počinio povredu članka 14. stavka 1. ZSSI-a.

Također člankom 89. stavkom 1. Zakona o lokalnim izborima („Narodne novine“ Broj: 144/12, 121/16, 98/19, 42/20, 144/20, 37/21) propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, a župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave dok je u stavku 2. propisano da općinski načelnik, gradonačelnik i župan te njihovi zamjenici za vrijeme dok obnašaju dužnost ne mogu biti: Predsjednik Republike Hrvatske, predsjednik, potpredsjednik i ministar, odnosno član Vlade Republike Hrvatske, predsjednik i sudac Ustavnog suda Republike Hrvatske, guverner, zamjenik guvernera i viceguverner Hrvatske narodne banke, glavni državni revizor i njegov zamjenik, pučki pravobranitelj i njegov zamjenik, pravobranitelj za djecu i njegov zamjenik, pravobranitelj za ravnopravnost spolova i njegov zamjenik, pravobranitelj za osobe s invaliditetom i njegov zamjenik, tajnik i zamjenik tajnika Hrvatskoga sabora, glavni tajnik i zamjenik glavnog tajnika Vlade Republike Hrvatske, glasnogovornik Vlade Republike Hrvatske, predstojnik i zamjenik predstojnika Ureda predsjednika Vlade Republike Hrvatske, glavni tajnik Ustavnog suda Republike Hrvatske, tajnik Vrhovnog suda Republike Hrvatske, sudac, glavni državni odvjetnik Republike Hrvatske i zamjenik glavnog državnog odvjetnika, državni odvjetnik i zamjenik državnog odvjetnika, državni tajnik središnjeg državnog ureda, državni tajnik, rukovoditelj upravne organizacije u sastavu ministarstva, glavni tajnik ministarstva, ravnatelj ureda Vlade Republike Hrvatske, glavni ravnatelj i zamjenik glavnog ravnatelja ravnatelja državne upravne organizacije, ravnatelj, zamjenik ravnatelja i pomoćnik ravnatelja Hrvatskog zavoda za mirovinsko osiguranje, ravnatelj, zamjenik ravnatelja i pomoćnik ravnatelja Hrvatskog zavoda za zdravstveno osiguranje, ravnatelj, zamjenik ravnatelja i pomoćnik ravnatelja Hrvatskog zavoda za zapošljavanje, glavni državni rizničar, glavni državni inspektor, ravnatelj agencije i direkcije Vlade Republike Hrvatske te ravnatelj kojeg imenuje Vlada Republike Hrvatske, dužnosnik u Uredu predsjednika Republike Hrvatske kojeg imenuje Predsjednik Republike Hrvatske sukladno odredbama posebnog zakona i drugih pravnih akata, dužnosnik kojeg imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, predsjednik, potpredsjednik i član Državnoga izbornog povjerenstva Republike Hrvatske, rektor i prorektor sveučilišta, predsjednik i član uprave trgovačkih društava koja su u većinskom državnom vlasništvu, član Državne komisije za kontrolu postupka javne nabave, član Povjerenstva za odlučivanje o sukobu interesa, policijski službenik, djelatna vojna osoba, službenik i namještenik u Oružanim snagama Republike Hrvatske, pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave, član upravnih tijela i nadzornih odbora trgovačkih društava u vlasništvu jedinice lokalne, odnosno područne (regionalne) samouprave ili u kojima jedinica ima većinski paket dionica ili udjela, ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

Navedenim člankom propisane su nespojive dužnosti općinskih načelnika, gradonačelnika i župana, dok je člankom 13. stavak 1. ZSSI-a propisano da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano, pri čemu isto podrazumijeva svaku javnu dužnost, a ne samo one navedene u članku 89. Zakona o lokalnim izborima.

U konkretnom slučaju, imenovanja dužnosnika u Nadzorni odbor trgovačkog društva radi se o zabrani iz članka 14. stavka 1. koja se odnosi na upravljačke i nadzorne funkcije odnosno poslove upravljanja u poslovnim subjektima koja je propisana ZSSI-om i koju su dužnosnici obvezni poštivati.

U odnosu na točku V. izreke ove odluke Povjerenstvo obrazlaže kako postupak donošenja odluka skupština trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., dalje u tekstu: ZTD) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda.

Također, nesporno je i da je člankom 48. Zakon o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da skupštinama tih trgovačkih društava članove upravnih tijela i nadzornih odbora predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenog, Povjerenstvo obrazlaže da nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

Povjerenstvo također zaključuje da nije sporno da je čelnik izvršne vlasti jedinice lokalne samouprave ovlašten donositi odluku o imenovanju članova nadzornog odbora, ali donošenju odluke o imenovanju na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Uvidom u Zapisnik sa sjednice Skupštine trgovačkog društva Vodovod d.o.o. od 22. ožujka 2018. utvrđeno je da je u svojstvu člana, a kao predstavnik Općine Baška Voda, sudjelovao dužnosnik Josko Roščić.

Uvidom u točku 3. Zapisnika za skupštine predmetnog društva utvrđeno je da su članovi društva Grad~~a~~ Makarske, Općina Baška Voda, Općina Brela, Općina Tučepi i OpćinaGradac predložili kandidate za članove Nadzornog odbora predmetnog društva te da je po obavljenom glasovanju predsjednik Skupštine utvrdio da je za predmetnu odluku glasovalo 100% glasova nazočnog kapitala, kao i da je utvrdio da je donesena odluka da se na funkciju članova Nadzornog odbora Vodovod d.o.o. imenuju Željko Kordić, Joze Vranješ, Marija Lelas, Miro Mucić, Mario Vranješ, Marko Raos, Josko Roščić, Filip Vidulin, Stipe Ursić, Marijan Mravičić i Stipe Juranović.

Slijedom navedenog, iz prikupljenih podataka i dokumentacije utvrđeno je da je dužnosnik Josko Roščić u obnašanju dužnosti općinskog načelnika Općine Baška Voda, počinio povredu članka 15. stavka 2. ZSSI-a, koja proizlazi iz okolnosti da je dužnosnik na sjednici predstavnika Skupštine trgovačkog društva Vodovod d.o.o. održanoj 22. ožujka 2018. sudjelovao u odlučivanju o imenovanju Željka Kordića, Joze Vranješa, Marije Lelas, Mire Mucića, Marija Vranješa, Marka Raosa, Joska Roščića, Filipa Vidulina, Stipe Ursića, Marijana Mravičića i Stipe Juranovića za članove Nadzornog odbora bez prethodnog prijedloga Općinskog vijeća Općine Baška Voda, te je donesena odluka kao u točki V. izreke.

Povjerenstvo je na 103. sjednici, održanoj 23. listopada 2020.g. pod točkom II. Odluke Povjerenstva broj: 711-I-68-P-327-19/21-12-12 pokrenulo postupak protiv dužnosnika Joze Vranješa, zamjenika gradonačelnika Grada Makarske, zbog moguće povrede članka 2. stavka 2. alineje 2. ZSSI-a, koja proizlazi iz zapošljavanja na radnom mjestu Rukovoditelja tehničkog sektora u trgovačkom društvu Vodovod d.o.o. koje se, uz ostalo, financira i iz proračuna Grada Makarske, kao i zbog toga što je kao član/predsjednik Nadzornog odbora tog trgovačkog društva bio neposredno nadređen direktoru koji ga je i zaposlio na navedenom radnom mjestu, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Povjerenstvo je na 103. sjednici, održanoj 23. listopada 2020.g. pod točkom IV. Odluke Povjerenstva broj: 711-I-68-P-327-19/21-12-12 pokrenulo postupak protiv dužnosnika Joska Roščića, općinskog načelnika Općine Baška Voda, zbog moguće povrede članka 2. stavka 2. alineje 2. ZSSI-a, koja proizlazi iz okolnosti što je na Skupštini trgovačkog društva Vodovod d.o.o., 22. ožujka 2018., sudjelovao u postupku glasovanja prilikom odabira Joze Vranješa za člana i predsjednika Nadzornog odbora trgovačkog društva Vodovod d.o.o., a koji je suprug njegove kćeri; te na kojoj je sjednici sudjelovao u postupku glasovanja prilikom odabira samoga sebe za člana Nadzornog odbora istog trgovačkog društva, slijedom čega se osnovano može smatrati da privatni interes dužnosnika utječe na njegovu nepristranost u obavljanju javne dužnosti.

Povjerenstvo je ocijenilo da se u predmetnim situacijama opisanim u točkama II. i IV. odluke Povjerenstva broj: 711-I-68-P-327-19/21-12-12 u odnosu na oba dužnosnika, osnovano može smatrati da privatni interes dužnosnika utječe na nepristranost dužnosnika u obavljanju javne dužnosti, što upućuje na povredu odredbe članka 2. stavka 2. alineja 2. ZSSI-a te je u odnosnu na navedeno po provedenom postupku trebalo donijeti konačnu odluku.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Uobrazloženju navedenih presuda navodi se da za povredu načela djelovanja propisanih člankom 5. ZSSI-a nije propisana mogućnost izricanja sankcije te stoga Povjerenstvo nije imalo zakonskog temelja za samostalno deklaratorno utvrđivanje navedene povrede, a što potvrđuje i činjenica da je ZSSI-om propisano da je upravni spor dopušteno pokretati samo protiv onih odluka kojima su utvrđene točno određene povrede ZSSI-a te su za iste izrečene sankcije.

Argumentacija iz navedene presude vezana za članak 5. ZSSI-a analogno se može primijeniti i na članak 2. ZSSI-a kojim je definiran sukob interesa, za čije utvrđenje također nije propisana sankcija niti mogućnost pokretanja upravnog spora, te se ovakvim tumačenjem Povjerenstvu ujedno odriče pravo da svojim odlukama samostalno utvrđuje povredu članka 2. ZSSI-a.

 Člankom 46. stavkom 5. Zakona o općem upravnom postupku propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

S obzirom da su nakon donošenje odluke o pokretanju predmetnog postupka, prvostupanjski upravni sudovi zauzeli pravno shvaćanje da Povjerenstvo, kao tijelo nadležno za pokretanje postupka i odlučivanje o povredi ZSSI-a, ne može pokretati postupak zbog samostalnog utvrđivanja moguće povrede članka 5. ZSSI-a, te da je ovo shvaćanje potvrđeno i presudama Visokog upravnog suda Republike Hrvatske, a navedeno pravno shvaćanje se analogno može primijeniti i na članak 2. ZSSI-a zbog čije moguće povrede je pokrenut predmetni postupak u točki II i točki IV izreke Odluke Povjerenstva broj: 711-I-68-P-327-19/21-12-12 od 23. listopada 2020., ne postoje pravne pretpostavke za vođenje postupka i utvrđivanje povrede ove zakonske odredbe sukladno odluci o pokretanju te je slijedom članka 46. stavka 5. Zakona o općem upravnom postupku u odnosu na točku II i točki IV ove odluke odlučeno kao u izreci.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Prilikom odabira vrste sankcije u odnosu na povredu iz točke I. ove odluke počinjenu od strane dužnosnika Joze Vranješa, Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u utvrđenoj povredi ZSSI-a bio u razdoblju od 1 godine i 8 mjeseci.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije, Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje najniže sankcije unutar propisanog raspona, Povjerenstvo je cijenilo činjenicu da je dužnosnik uskladio svoje postupanje s odredbama ZSSI-a podnošenjem ostavke na mjesto člana Nadzornog odbora 02. prosinca 2019., kao i činjenicu da za članstvo u Nadzornom odboru nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 2 mjeseca te će se izvršiti u 2 uzastopna mjesečna obroka, svaki u pojedinačnom iznosu od 1.000,00 kn.

Prilikom odabira vrste sankcije u odnosu na povredu iz točke III. ove odluke počinjenu od strane dužnosnika Joska Roščića, Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u utvrđenoj povredi ZSSI-a u razdoblju od 24. svibnja 2013. do danas.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo činjenicu da dužnosnik za članstvo u Nadzornom odboru nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 3 mjeseca te će se izvršiti u 3 uzastopna mjesečna obroka, svaki u pojedinačnom iznosu od 1.000,00 kn.

U odnosu na povredu iz točke V. počinjenu od strane dužnosnika Joska Roščića,Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane navedenog dužnosnika.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Joze Vranješ, osobnom dostava
2. Dužnosnik Josko Roščić, osobnom dostava
3. Podnositelj prijave, putem e-maila
4. Objava na internetskoj stranici Povjerenstva
5. Pismohrana